Niisiis.  Kohe-kohe on hästi varustatud kauplustes lettidele jõudmas ajakirja "Käsitöö" kevadine number.  Minu vardast leiate seekord sealt uhkesti mütse, ühe mõnusa kaeluse ning ühe minumoodi pitssalli.  Siinkohal väike õrritaja, et teaksite vardad valmis sättida.  Reedan ka lõngad, et huvilised oleks paremini ettevalmistatud:)      Selle valge mütsi juures oli minu taotluseks "vintage look".  Lõngaks on täisvillane Novita Stone. Mina soetasin ta Karnaluksist.      See sirelikarva müts on kootud siiras kevadeootuses - ripskudet, pitskudet, nuppe - külluslik.      Lõngaks siidisegune villane Novita Luxus Wind. Soetasin samuti Karnaluksist.      Tundrahall komplekt näitab taaskord minu siirast armastust halli vastu. Ei kao see mul ühelgi aastaajal:)    Müts ja kaelus teineteist täiustamas.      Lõngaks Bergere de France Lima. Soetasin Liann Lõngadest.    Ning see valge õhtulill, mis on korra  siin blogis juba näha olnud.  Ajakirjas on temast teistmoodi pildid.  Kootud on ta täisvillasest Liisu Käsotöölõngast. Soetasin Eesti Esindus Tallinnas (sellist nime ta vist kannab seal endises Apollo majas).    Ma ei ole ise veel ajakirja näinud, aga usun, et seal on veel palju põnevat, mille pärast tasub teda soetada. Olgem stardivalmis:)      Pildid on ikka Loore klõpsatud.    Tänud!